**ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ**

**ՆԱԽԱՐԱՐՈՒԹՅՈՒՆ**

**«ԿՐԹՈՒԹՅՈՒՆ ԵՎ ԳՈՐԾՈՒՆԵՈՒԹՅՈՒՆ» ՍՈՑԻԱԼ-ԲԱՐԵԳՈՐԾԱԿԱՆ ԿՐԹԱՄՇԱԿՈՒԹԱՅԻՆ ՀԻՄՆԱԴՐԱՄ**

**ՀԵՏԱԶՈՏԱԿԱՆ ԱՇԽԱՏԱՆՔ**

**Խումբ՝ Առաջին**

**Թեմա՝ ՄԵՆՔ ԲՆՈՒԹՅԱՆ ՄԻ ՄԱՍՆԻԿՆ ԵՆՔ**

**Հետազոտող՝ Ֆլորա Խաչատրյան**

**Սյունիքի մարզի Գորիսի Ա. Բակունցի անվան 1**

**ավագ դպրոց դասվար**

**Ղեկավար՝ Աթայան Թամարա**

**ԳՈՐԻՍ 2022**

**Ներածություն**

Հոդվածի հեղինակն անդրադարձ է կատարել ոչ միայն մեր երկրում, այլև ամբողջ աշխարհում ընթացող էկոլոգիական աղետին՝ կարևորելով բուսական և կենդանական աշխարհի նկատմամբ մարդու հոգատար, բարեխիղճ վերաբերմունքի դրսևորումը: Դա մեր և ապագա սերունդների առողջության ու առավել բարենպաստ կյանքի ապահովման հիմնական գրավականն է:

Այս ասպարեզում առկա են տեղաշարժեր, որոնք, անկասկած, դրական ներգործություն ունեն մեր երկրի էկոհամակարգի զարգացման վրա: Բնապահպանական առաջընթացի ապահովման գործում (որը բավականին բարդ լուծվող խնդիր է) կարևոր է բոլորի ներգրավվածությունը: Այստեղ յուրաքանչյուրը՝ բարձրաստիճան պաշտոնյայից մինչև շարքային քաղաքացի, պետք է գործի իր ուժերի ներածին չափով:

Այսօր Երկիր մոլորակը կանգնած է էկոլոգիական աղետի եզրին: Մեր ընդհանուր «տունը» կարող ենք փրկել բոլորս միասին: Մոլորակի վրա անաղարտ, կուսական անկյուններ գրեթե չեն մնացել: Առավել ևս, այդպիսիք չկան մեր փոքրիկ, խիտ բնակեցված երկրում՝ Հայաստանում:

Մարդ-բնություն փոխհարաբերությունները վաղուց արդեն մտել են մի փուլ, երբ մարդիկ ստիպված են պայքարել ոչ թե բնությունը նվաճելու, այլ այդ «նվաճման» արդյունքում դեռևս հրաշքով պահպանված խեղճուկրակ բեկորները փրկելու համար: Ամեն մարդ, անկախ տարիքից, պետք է գոնե հիմնական գծերով գիտենա, թե էկոլոգիական ինչ վտանգներ են սպառնում իրեն և իր հարազատներին, իր տանն ու երկրին: Հարկավոր է տեղյակ լինել՝ ինչպես պաշտպանվել այդ վտանգներից և ինչ անել, որպեսզի դրանք աղետի չվերածվեն:

Մեզնից յուրաքանչյուրը պատասխանատվության իր բաժինն ունի, և ամենքիս համատեղ ջանքերով միայն կարող են լուծվել էկոլոգիական մի շարք հիմնախնդիրներ:

Շրջակա միջավայրի աղտոտումը նոր չի սկսվել: Քարե դարում մարդիկ ապրում էին գարշահոտ, ծխով լեցուն քարանձավներում: Ահավոր կեղտոտ էին միջնադարյան քաղաքները, ուր տներից աղբն ու արտաթորանքն ուղղակի փողոց էին թափվում՝ բարեբեր միջավայր ստեղծելով հազար ու մի տեսակ համաճարակների առաջացման համար: Դեռևս մեր թվարկությունից 400 տարի առաջ նշանավոր փիլիսոփա Պլատոնն անհանգստություն էր հայտնում, որ իր հայրենի Հունաստանում հատվում էին անտառները, իսկ հողը տուժում էր արոտավայրերի անխելամիտ օգտագործման պատճառով:

Սակայն այսօր շրջակա միջավայրի աղտոտումն ընդունել է աղետալի, համամոլորակային չափեր: Մշտապես և մեծ քանակությամբ վտանգավոր քիմիական նյութեր են արտանետվում մթնոլորտ, լցվում գետերն ու օվկիանոսները: Ավելի ու ավելի շատ չքայքայվող թափոններ են կուտակվում մեր շուրջը: Կրճատվում են անտառային տարածքները: Երկրի երեսից իսպառ վերացել են կենդանիների և բույսերի մի շարք տեսակներ:

Մարդու և բնության միջև հակամարտության հասունացումը կանխատեսվել է դեռևս անհիշելի ժամանակներում: Քեոփսի բուրգի մակագրությունը զգուշացնում է. «Մարդիկ կկործանվեն բնության ուժերն օգտագործել չկարողանալու և իրական աշխարհը չճանաչելու պատճառով»:

Այս առումով ուշագրավ է մի ավանդապատում.

Երբ երկրի երեսին ամեն կենդանի բան արդեն արարվել էր, կենդանիները խորհրդի են նստել, թե ու՞մ կարգեն իրենց տիրակալ: ժողովի ժամանակ բուռն վեճ է ծավալվում: Միայն ծովի խորքում ապաստան գտած ձուկը ժողովին չէր ներկայացել: Սի քանի օր ու գիշեր չեն դադարում աղմկոտ վեճերը: Վերջապես մարդուն ընտրում են իրենց իշխան: Այդ ժամանակ ձուկը գլուխը դուրս է հանում ջրից և դիմում երկնքում սավառնող արծվին.

- Հը, հիմա ո՞ւմ պիտի հնազանդվենք մենք:

- Մարդուն:

- Ավա՜ղ, ոչ դու, որ ճախրում ես կապուտակ երկնքում, ոչ էլ ես, որ լողում եմ սառնորակ ջրերում, այսուհետ հանգիստ չենք ունենալու,- պատասխանում է ձուկը:

Բարեբախտաբար, ամեն ինչ այնքան էլ տխուր չէ, որքան ներկայացված է այդ պատմության մեջ: Այսօր մեր երկրում գործում են տարբեր խոշոր կազմակերպություններ, որոնք ստանձնում են բնապահպանական ծրագրերի հովանավորությունը: Մի շարք բնապահպանական հասարակական կազմակերպություններ /CSAP, «Բյուրակն», «Փրկենք կենդանիներին», «Կանաչ արահետ», «Արևորդի», «Հանուն մարդկային հասարակության կայուն զարգացման», «էկոլուր», «Խուստուփ», «Կանաչ երկիր» և այլն/ զբաղվում են բնապահպանական խնդիրներով՝ փառատոների կազմակերպում, անտառային տարածքների պահպանություն, թափառող կենդանիների պաշտպանություն. քարոզչություն՝ կենդանիների նկատմամբ մարդասիրական վերաբերմունքի դրսևորման վերաբերյալ, հասարակության տարբեր շերտերին էկոլոգիական կրթության ապահովմամբ, անհրաժեշտ բնապահպանական տեղեկատվության տարածմամբ, էկոլրագրության զարգացմամբ:

Էկոլոգիական գիտելիքներով զինված բնակչություն ունենալու համար պետք է ապահովենք մեր երեխաների էկոլոգիական դաստիարակությունը դեռևս նախադպրոցական տարիքից:

Էկոլոգիական կուլտուրան սկզբնավորվում է համապատասխան բնույթի նախագիտելիքների կուտակմամբ: Այն ենթադրում է նաև հուգազգայական վերաբերմունքի առկայություն, բնության գեղեցկությունը և կենդանի օրգանիզմները պահպանելու գործում պատրաստականություն: Դիտումները, բնապահպանական բովանդակությամբ խաղերը, խաղային զարգացնող իրավիճակների, հեքիաթների, մանկական տարբեր ստեղծագործությունների օգտագործումը, պարապմունքների, տոնահանդեսների, զբոսանքների, էքսկուրսիաների կազմակերպումը, մանկապարտեզում կանաչ գոտիների ստեղծումը յուրաքանչյուր երեխայի մեջ կձևավորեն գիտակցական- ճշմարտացի վերաբերմունք, գործնական վարքագիծ բնապահպանության գործում: Դա էլ կդառնա էկոլոգիական դաստիարակության չափանիշ: Էական է նաև ծնողների շրջանում էկոլոգիական գիտելիքների քարոզչությունը:

Դպրոցի կրթական համալիր ծրագրի «էկոլոգիա» բաժինը կոչված է իրականացնելու էկոլոգիական կրթության և դաստիարակության խնդիրներ: Նախադպրոցական տարիքի երեխաների էկոլոգիական կրթության գործընթացն իրականացնելիս անհրաժեշտ է առաջնորդվել «Ճանաչի՛ր, սիրի՛ր, պահպանի՛ր» կարգախոսով: Այդ կերպ հնարավոր է աշակերտի մեջ ձևավորել ճանաչողական գիտելիքներ և ունակություններ իր և շրջակա միջավայրի վերաբերյալ, սեր արթնացնել այն ամենի նկատմամբ, ինչ շրջապատում է նրան, լինի դա կենդանի, թե անկենդան բնության մասնիկ, ձևավորել պահպանողական վերաբերմունք և վարքագծի ճիշտ դրսևորում:

Ծրագրի խելամիտ իրականացման պարագայում երեխան կկառուցի իր «աշխարհը»՝ գծելով սեփական պատկերացումների, զգացողությունների, մտքերի և նախասիրությունների շրջանակը: Երեխայի մեջ քայլ առ քայլ կձևավորվի այն գիտակցությունը, որ ինքն աշխարհում մենակ չէ, և շրջակա աշխարհում ամեն ինչ սերտորեն փոխկապակցված է. բնության մեջ յուրաքանչյուր տարր պայմանավորված է մյուսի գոյությամբ:

էկոլոգիական կրթությունը նախատեսում է՝

ա. բնության նկատմամբ հումանիստական վերաբերմունքի դաստիարակում,

բ. էկոլոգիական տարրական պատկերացումների համակարգի ձևավորում,

գ. գեղագիտական զգացմունքների ձևավորում (կարողանալ տեսնել բնության գեղեցկությունը, զմայլվել նրանով, այդ զգացումներն արտահայտել ստեղծագործական գործունեությամբ, կերպարվեստով, հեքիաթ, ոտանավոր, պատմվածք հորինելով):

Նման գործառույթների իրականացման կարևոր պայմանը ծնողի, ուսուցչի և այլ մեծահասակների օրինակն է:

Գիտակցական և ակտիվ բնապահպան վերաբերմունքի ձևավորման չափանիշներն են՝

ա. Բնության նկատմամբ խնամքի և հոգատար վերաբերմունքի դրսևորում՝ մարդկության համար դրա բարոյագեղագիտական և գործնական նշանակության նկատմամբ:

բ. Կենցաղում, բնության մեջ գտնվելիս վարքագծի կանոնների յուրացում և կիրառում:

գ. Բնության նկատմամբ գործնական հոգատարություն և այլոց վերաբերմունքի գնահատման կարողություն:

Վերոհիշյալ խնդիրների կարգավորման անհրաժեշտությունը նկատառելով՝ տարրական դասարանների բարձր խմբերի համար առաջարկում են տարաբնույթ պարապմունքներ, որոնք կարելի է նաև կազմակերպել փոքրերի խմբերում՝ փոփոխելով դիդակտիկական խնդիրները, հարմարեցնելով դրանք երեխաների տարիքային և հոգեբանական առանձնահատկություններին:

Դպրոցում երեխաներն էկոլոգիական գիտելիքներ ստանում են ոչ միայն հատուկ պլանավորված պարապմունքների ժամանակ, արև զբոսանքների, էքսկուրսիաների, ընթերցանության, դիդակտիկ խաղերի, տրամաբանական խնդիրներ լուծելու, դպրոցի բնության անկյան միջոցով:

Զբոսանք այգում: Դպրոցի այգին նպաստավոր պայմաններ է ստեղծում երեխաների էկոլոգիական դաստիարակությունը կազմակերպելու համար: Այստեղ իրականացվում է բուսական և կենդանական աշխարհի հետ անմիջական ծանոթացում: Ուսուցիչը երեխաների ուշադրությունը հրավիրում է թռչունների դայլայլին: Սկսվում է անմիջական զրույց թռչունների տեսակների, նրանց օգտակարության վերաբերյալ: Երեխաները հետևում են թռչունների վարքին: Ուսուցիչը երեխաների էկոլոգիական գիտելիքներն ամրակայելու նպատակով հարց է ուղղում տարվա եղանակների վերաբերյալ:

Վերջիններս էլ վերլուծական համեմատականներ են անցկացնում տարվա եղանակների միջև, պատմում եղանակային փոփոխությունների, յուրաքանչյուր եղանակին բնորոշ առանձնահատկությունների մասին: Գիտելիքների հետ մեկտեղ երեխաները բնության գրկում ստանում են դրական հույզեր, անմոռանալի տպավորություններ:

Բնագիտական կենտրոն: Այստեղ ներկայացված են բուսական աշխարհի տարբեր տեսակներ (սենյակային բույսեր, ծաղիկներ): Երեխաներին հնարավորություն է տրվում ինքնուրույն խնամելու բույսերը և հետևելու նրանց աճին:

Ընթերցանություն: Հատուկ ընտրված գրական ստեղծագործությունների միջոցով երեխաները ծանոթանում են ընտանի և վայրի կենդանիներին, նրանց տեսակներին բնորոշ առանձնահատկություններին: Գրական ստեղծագործություններում հաճախ բուսական և կենդանական աշխարհի ներկայացուցիչները ներկայացված են անձնավորված, նրանցից յուրաքանչյուրը հանդես է գալիս որոշակի բնավորությամբ, խառնվածքով, վարքով, ինչը ստիպում է երեխաներին համեմատել կերպարները, վերլուծել, տրամաբանական գործողություններ իրականացնել:

Դիդակտիկ խաղեր: Անցկացվում են հատուկ պլանավորված խաղեր, որոնք ունեն ուսուցողական ուղղվածություն: Դիդակտիկ խաղերն իրականացվում են տարբեր միջոցներով.

- Երեխաներին տրվում են նկարներ, որտեղ կարող են պատկերված լինել բույսեր, կենդանիներ, ջրային և ցամաքային միջավայր: Հատուկ հարցերի և խաղի կանոնների միջոցով բացահայտվամ են երեխաների ճանաչողական ունակությունները, և լրացվում են գիտելիքները:

Ուսուցիչն աշակերտներին ներկայացնում է կենդանի և անկենդան աշխարհի համար կենսական անհրաժեշտություն ունեցող երևույթներ և հարցերի միջոցով փորձում բացահայտել նրանց գիտելիքները: Այսպես, օրինակ՝ ինչ կարող է լինել, եթե հանկարծակի վերանա սրանցից որևէ մեկը՝ արև, լուսին, ջուր, հող, ծառ:

- Տարբեր կենդանիների և բույսերի պատկերներով ներկայացվում են առարկաներ, և տրվում է առաջադրանք՝ ներկայացնել դրանց գույները, նշանակությունը, կարևորությունը, կապը այլ բույսերի և կենդանիների հետ:

Դպրոցական հաստատություններում անհրաժեշտ է անել առավելագույնը՝ կենդանական և բուսական աշխարհի նկատմամբ երեխաների մեջ գիտակցական վերաբերմունքի, սեփական դիտարկումներն ընդհանրացնելու և համեմատելու, շրջակա միջավայրի գեղեցկությունը տեսնելու, ընկալելու և գնահատելու կարողության դաստիարակման նպատակով:

Դպրոցի գերխնդիրն է՝ ձևավորել մարդասեր, սոցիալապես ակտիվ, ստեղծագործող անհատ՝ ընդունակ սիրելու, հասկանալու շրջապատող աշխարհը, բնության առանձնահատկությունները, խնամքով վարվելու բնության հետ և կանխատեսելու իր արարքների հնարավոր հետևանքները:

Անհրաժեշտ է սերմանել աճող սերնդի էկոլոգիական նոր գիտակցություն: Այս դեպքում երեխաները բնության նկատմամբ իրենց վերաբերմունքը կսկսեն բնակենտրոնության դիրքերից, դա նշանակում է՝ որքան էլ մարդուն բնորոշ է գիտակցությունը, այնուամենայնիվ, նա նույնպես բնության մի մասնիկն է: Այս իմաստով բնապահպանությունը ոչ թե գիտություն է, այլ վերաբերմունք և աշխարհայացք: Անկախ այն հանգամանքից, թե ապագայում ինչ մասնագիտություն կունենա երեխան, նա պարտավոր է հասկանալ իր դերը շրջապատող աշխարհում, գիտակցել իր արարքների հետևանքները, ունենալ իր պատկերացումները բնության օրենքների վերաբերյալ:

Էկոլոգիական կրթությունն ու դաստիարակությունը ներկա ժամանակներում «բնություն-մարդ» փոխհարաբերությունների կարգավորումն է՝ մարդկային բնապահպան գործունեության միջոցով: Դրա արդյունքում պահպանվում և ապահովվում է մարդկության հետագա գոյությունը: Բնապահպան գործունեությունն ուղղված է գոյապահպան կենսագործունեությանը: Պահպանելով բնությունը՝ մարդիկ իսկապես պաշտպանում են իրենց գոյությունը: Ֆրանսիայի մանկապարտեզներում 5-6 տարեկան երեխաներին տանում են անտառ, ցույց տալիս ծառ ու ծաղիկ: Ծաղիկների կողքին մեծ վահանակներ են փակցնում. «Խնդրում ենք՝ մեզ չքաղել, հենց այն պահին, երբ մեզ պոկեք, մեզ կսպանեք», ստորագրություն՝ «Վայրի ծաղիկներ»: Այսինքն՝ երեխան մանկապարտեզից արդեն գիտի, որ ծաղիկը քաղելով՝ ոչնչացնում է բնությունը, և այլևս չի պոկում ծաղիկը: Մանկապարտեզի պատերից մեկին փակցված են իրենց շրջապատի թռչունների, իսկ մյուս պատին՝ ծաղիկների նկարներն ու անունները: Այս հրաշալի մտահղացումը ցանկալի է իրականացնել նաև մեր դպրոցներում:

Ժ. Ժ. Ռուսոյի աշխատություններում հստակ ընդգծվում է երեխաներին բնության հարուստ աշխարհ ընդգրկելու անհրաժեշտությունը. «Մարդն ապրում է բնության շնորհիվ: Մեր կարողությունների, մեր օրգանների ներքին զարգացումը դաստիարակությունն է, որը մենք ստանում ենք բնության կողմից»:

Երեխաներին բնապահպանական գործընթացի մեջ ներգրավելու անհրաժեշտությունը շեշտադրող մի պատմություն է էկոլոգիական մտածողությամբ օժտված 12-ամյա շվեդ տղայի՝ Ռոլանղ Տիենդսուուի կյանքի դիպվածը: Երեխան պատահաբար հեռուստատեսությամբ դիտում է հաղորդում արևադարձային անտառների և դրանց գոյությանն սպառնացող վտանգների մասին: Նա լրջորեն անհանգստանում է հետևյալ մտքից, երբ ինքը մեծանա, հնարավոր է, որ մոլորակի վրա այլևս արևադարձային անտառներ մնացած չլինեն: Որոշում է անհապաղ ինչ-որ բան ձեռնարկել և նրա գլխում մի հետաքրքիր միտք է ծագում՝ համադասարանցիների հետ (ուսուցչի ղեկավարությամբ) կազմակերպել թխվածքաբլիթների վաճառք, որից ստացված շահույթը ծառայեցնել արևադարձային անտառների փրկության գործին: Երեխաների բիզնեսը հաջող ընթացավ, և նրանք շուտով կարողացան Հարավային Ամերիկայում գտնվող «Մոնտեվերդե» արգելոցի համար չորս հեկտար անտառ գնել: Օրինակը վարակիչ էր, և շուտով ստեղծվեց «Մանկական արևադարձային անտառ» միությունը, որի կազմում ընդգրկվեցին հազարավոր շվեդ դպրոցականներ: Իրենց հավաքած գումարով նրանք հեռավոր Կոստա Ռիկայում յոթ հազար հեկտար տարածությամբ անտառ գնեցին նույն արգելոցի համար: Արգելավայրի ղեկավարությունը, ի նշան երախտագիտության, անտառային այդ տարածքն անվանեց «Մանկական անտառ՝ ընդմիշտ»: Իսկ շվեդ երեխաների օրինակին հետևեցին այլ երկրների՝ Գերմանիայի, ԱՄՆ-ի, Ճապոնիայի նրանց հասակակիցները:

Բոլորս պետք է ներգրավվենք մեր երկիրն էկոլոգիապես պահպանելու և կատարելագործելու գործընթացում, բոլորս՝ մեր ուժերի ներածին չափով, պետական պաշտոնյան՝ բնապահպանական ճիշտ որոշումներ կայացնելով, բարերարը՝ էկոլոգիական ծրագրերի հովանավորչությունը ստանձնելով, էկոլոգիական հասարակական կազմակերպությունները առկա բնապահպանական խնդիրները բարձրաձայնելով, անհրաժեշտ բնապահպանական տեղեկատվություն տարածելով, մանկավարժները՝ սերունդներին էկոլոգիապես կրթելով, շարքային քաղաքացին՝ բուսական աշխարհի հրաշալի տեսարանները խնայելով, կենդանական աշխարհի ներկայացուցիչներին չվնասելով, շրջապատը մաքուր պահելով:

Էկոլոգիական շարժումն առաջին հերթին սկսվում է բակից, յուրաքանչյուր ոք, մաքուր պահելով իր բակը, ապահովում է մոլորակի մաքրությունը: «Դա շատ պարզ է՝ առավոտյան կարգի բերելով քեզ, կարգի բեր նաև քո Մոլորակը»՝ խորհուրդ էր տալիս Փոքրիկ Իշխանը Սենտ էքզյուպերիի համանուն հեքիաթ-վիպակում: «Մեր մոլորակի»՝ մեծ աշխարհի այս գողտրիկ անկյան մաքրության համար պատասխանատու ենք բոլորս: Այն փոքր է այնքան, որ անգամ շատ մեծ գլոբուսի վրա հնարավոր է ծածկել մատի ծայրով: Մի՞թե մենք չենք կարող մաքուր պահել այն...

Օգտագործված գրականություն

1. Ա. Ս. Մարության, Ա. Մ. Դալլաքյան, Նախադպրոցական մանկավարժություն, Ուսումնական ձեռնարկ, Երևան